Brocka, Július, poslanec NR SR (2015-02-06):
Ďakujem pekne. Dámy a páni, čiže mohlo by to vyzerať asi takto. (Rečník zobral do rúk papier s textom, ukazujúc ho plénu.) Ja som to stihol tak na začiatku dnešného rokovania napísať. Prvé opatrenie: otcovská dovolenka. Druhé opatrenie: nižšie dane pre rodiny. Tretie opatrenie: nižšie odvody zamestnaným rodičom podľa počtu nezaopatrených detí. Štvrté opatrenie: vplyv našej legislatívy na rodinu. Takže prvé, otcovská dovolenka, to bol ten predchádzajúci bod. A teraz by som chcel uviesť druhý návrh, tým je návrh novely zákona č. 595/2003 Z. z. o dani z príjmov. Aj tento návrh reaguje na nepriaznivú sociálnu situáciu časti rodín s deťmi a zároveň na snahy vlády poskytovať efektívnu podporu rodinám s deťmi. V čase, keď verejné zdroje aj z dôvodu finančnej krízy sú obmedzené, keď je vysoká nezamestnanosť a vysoké náklady sociálnej politiky štátu, sa nepriama podpora rodín s deťmi prostredníctvom daňových opatrení ukazuje ako efektívnejšia forma pomoci, napríklad v porovnaní s priamou podporou prostredníctvom rôznych príspevkov a dávok. Nepriama podpora prostredníctvom daňovej legislatívy motivuje k zodpovednejšiemu správaniu jednotlivcov, pomáha vymaniť sa z pasce chudoby a nedá sa zneužiť. Nedá sa zneužiť v porovnaní s jestvujúcim systémom štátnej sociálnej podpory a pomoci. Štát dnes takto kompenzuje rodinám s deťmi zvýšené výdavky prostredníctvom nezdaniteľnej časti základu dane na daňovníka, nezdaniteľnej časti základu dane na manželku a daňovým bonusom na dieťa. Z dôvodu zvýšenia sociálnej súdržnosti a posilnenia zásluhovosti aktívnych rodičov, ktorí majú deti, alebo nielenže majú, ale sa aj snažia uživiť ich svojou prácou, tento spôsob sa javí nevyhnutne prepojiť, teda v tomto sa nám javí prepojiť nezdaniteľné minimum s počtom nezaopatrených detí v rodine. Z uvedených dôvodov navrhujeme zvýšiť sumu nezdaniteľnej časti základu dane u daňovníka v závislosti od počtu nezaopatrených detí v rodine, konkrétne o 1 200 eur na každé dieťa, čo predstavuje zníženie daňovej povinnosti okolo 20 eur mesačne na jedno nezaopatrené dieťa. To znamená, 1 200 eur zvýšenie nezdaniteľného minima na rok a 12 mesiacov, čiže na každý mesiac nezdanená časť 100 eur, a to pri dnešnej 19-percentnej dani z príjmu vychádza tá suma okolo 20 eur. Návrh čiastočne odstraňuje znevýhodnenie aktívnych rodičov viacdetných rodín. Pri tom, ako je dnes nastavený priebežný dôchodkový systém, keď sa ich zamestnané deti viac solidarizujú s inými ako vlastnými rodičmi. Napriek tomu, že vláda deklarovala verejnosti, že verejné financie nebude konsolidovať na úkor nízkopríjmových, resp. chudobných domácností, minulý rok výrazne obmedzila uplatnenie nezdaniteľnej časti základu dane na manželku. Možno si pamätáte, vtedy som to tu veľmi dôsledne namietal, že takto niektorým rodinám vláda zobrala na dani 60 eur mesačne. Náš návrh reaguje na nepriaznivú sociálnu situáciu rodín s deťmi tak, že vypúšťame ustanovenie z § 11 a rušíme dnes platné obmedzenie daňovej úľavy na manželku. Vplyv na verejné financie z tohto opatrenia odhadujeme, že nebude na tej istej úrovni 5 mil. eur, ako predpokladalo ministerstvo financií, keď toto obmedzenie daňovej úľavy na manželku zaviedlo. To druhé opatrenie nie je možné presne vyčísliť, znižuje v každom prípade dane zamestnaných rodičov. A na druhej strane vyšší príjem v rodinách bude viesť k vyššej spotrebe rodín s deťmi a v konečnom dôsledku cez spotrebné dane aj vyššie príjmy štátneho rozpočtu. Navrhovaná právna úprava je v súlade s ústavou, s ústavnými zákonmi, medzinárodnými zmluvami, ktorými je Slovenská republika viazaná. Výsledný efekt z tejto motivačnej legislatívnej zmeny v spojení s vládou predloženými zmenami v systéme štátnej sociálnej podpory a pomoci bude určite pozitívny. Rovnako bude mať pozitívny vplyv aj na zamestnanosť. Účinnosť tohto návrhu zákona predpokladáme alebo navrhujeme od 1. mája tohoto roku. Ďakujem za vašu pozornosť a, pán predseda, potom sa hlásim do rozpravy ako prvý.